Vakbonde kap plan met staatswerkers se verhogings | Netwerk24
Deur Marelise Van Der Merwe, Fin24 26 Februarie 2020 12:04
Die Uniegebou in Pretoria. Foto: Sarel van der Walt
Tito Mboweni, minister van finansies, sal waarskynlik Woensdag in sy begrotingsrede na staatsamptenare se salarisse verwys.
Die Vereniging van Staatsamptenare (VSA) het die regering se besluit om staatsamptenare se onderhandelde salarisverhoging vir die jaar te hersien in 'n verklaring bekend gemaak. Die ooreenkoms is nou in sy derde jaar.
Die onderhandelinge vind by die staatsdiens se koördinerende bedingingsraad plaas.
"In die lig van die sukkelende ekonomie en as 'n mens in ag neem dat elektrisiteit, brandstof en die meeste produkte al hoe duurder word, kan staatsamptenare dit eenvoudig nie bekostig om 'n salarisverhoging op te offer nie," sê die VSA.
Die vakverbond Cosatu het ook die voorstel gekritiseer en sê dit word as 'n "aanval op kollektiewe bedinging beskou". Cosatu sê dit sal nooit aanvaar word nie.
Volgens die VSA stel die regering voor dat klousule 3.3 van die bestaande loonooreenkoms gewysig word.
Ingevolge die ooreenkoms van 2018 sal amptenare 'n verhoging kry van verwagte verbruikersprysinflasie plus 0,5%, of plus 1% afhangende van hul salarisgraad. - Fin24, verkort